
Közösség a békéért – Avagy az Európai Unió békefenntartó tevékenysége

A béke megteremtésének gondolata hívta életre a nemzetközi közösség eszközét a válságok kezelésére, ami nem más, mint a békefenntartás. Amikor ezt a fogalmat használjuk, az Egyesült Nemzetek Szervezete jut eszünkbe, mely globális szinten igyekszik megteremteni és biztosítani a nemzetközi békét. A békefenntartó műveletek költségessége, és a politikai nyomásgyakorlás azonban új irányt adnak a válságkezelésnek, melyben felértékelődik a regionális nemzetközi szervezetek szerepe.
Az Európai Unió, mint gazdaságilag jelentős erőt képviselő regionális nemzetközi szervezet, a nemzetközi politika színterére is betört, melynek hátterében a közös kül- és biztonságpolitika megteremtése áll. A 90-es évektől kezdődően indult meg az a folyamat, melynek során kialakításra került a közös fellépés jogi környezete és infrastrukturális háttere. A közösségi kül- és biztonságpolitika fejlődéstörténetében jelentős szerepet töltött be a petersbergi feladatok meghatározása. A válságkezelés ezen a ponton vált az alapul fekvő Uniós szakpolitika részéve.
Az Unió ma már kiemelt szerepet tölt be a nemzetközi béke és biztonság fenntartásában. Az európai integráció folyamata átértelmezi a világpolitika jelenlegi rendszerét. Ugyanis minden jel arra mutat, hogy az Unió ezen a területen akarja elérni, hogy gazdasági potenciáljának megfelelő világpolitikai státusba kerüljön. Az Unió békefenntartó műveletei e célnak alárendelten valósulnak meg, de nem hagyhatjuk figyelmen kívül azt a tényt sem, hogy ennek következtében az EU képessé vált egységesen fellépni. Ennek eredménye, hogy jelenleg a világ békéjének egyik letéteményese az Unió. A finanszírozástól a tervezésen át a végrehajtásig követhetőek végig az EU által indított és támogatott békefenntartó műveletek.
A kialakult rendszer azonban még olyan hiányosságokban szenved, melyek feloldása a nemzetközi béke és biztonság érdekében jelentős feladat. A nemzetközi közösség kooperációjának gondolatát és jogi környezetének kialakítását már megkezdte az Unió. A kérdés csak az, hogy az EU aktív kül- és biztonságpolitikája mikor feszíti szét a békefenntartó műveletek keretét, vagyis mikor kívánja érvényesíteni státusát a nemzetközi politikában.



